  Майя Бывальцева Ӵужектонэн (А гепатитэн) черламъёслэн лыдзы Удмуртиын миым сярысь куинь поллы йылӥз. 11-тӥ шуркынмонэ журналистъёслы со сярысь вераз Роспотребнадзорлэн улосвылъя управлениысьтыз ёзэтлэн кивалтӥсез Вера Данилова. Висисьёс пӧлын тросгес арлыдоос, но озьы ик пусъемын нылпиос черлан 74 учыр. Эпидемиолог сое валэктӥз нылпиослы но висёнэз кутыны бадӟым кышкытлыкен адямиослы нимысьтыз чаклам радлыкъя прививкаос пуктылымтэен. «Ӟеч иммунитетэн прослойка кылдытэмын ӧвӧл, угось 2014-тӥ арозь асьмелэн туж умой югдур вал. Висисьёс Удмурт Элькунлэн палэназ ӵемгес черлаллязы. Куке асьме кунмуртъёс шутэтскыны яке ужзыя кошкылӥзы, жаляса верано, лымшор ёросъёсын та кышкытлык алилэсь бадӟымгес вал. 2015–2016 аръёсы югдур воштӥськиз. Али татын ӵужектонэн черлан учыръёс пусйисько», — вераз Данилова. Но, эпидемиологлэн верамезъя, шуркынмонэ-толсуре югдур огсыр кариськыны быгатоз, угось коньывуонэ висисьёслэн лыдзы 20 процентлы кулэсмиз. Тодэ вайытом, 2016-тӥ арын сӥзьыл, А гепатит паськыт вӧлмемен сэрен, школаосын карантин ялӥзы. Ворсамын вал 10 классъёс но нылпи садъёсысь 4 группаос. Тегъёс: Тазалык Ижкар Роспотребнадзор Эпидемия Удмуртия  